Návrh
 na zrušenie úlohy č. 14 v mesiaci  december v Pláne legislatívnych úloh vlády Slovenskej republiky  na rok 2003

Na základe úlohy č. 14 na mesiac december 2003 Plánu legislatívnych úloh vlády Slovenskej republiky na rok 2003 schváleného uznesením vlády Slovenskej republiky  č. 1358 z 11. decembra 2002 malo Ministerstvo spravodlivosti Slovenskej republiky  predložiť na rokovanie vlády Slovenskej republiky  návrh zákona o justičných čakateľoch. Dôvodom vypracovania predmetného návrhu  mala byť komplexná úprava  postavenia justičných čakateľov.
 Súčasná právna úprava dostatočne rieši postavenie i odbornú prípravu justičných čakateľov. 
Podľa §2 zákona č. 312/2001 Z.z. o štátnej službe, sa právne vzťahy justičných čakateľov spravujú týmto zákonom; plnenie úloh justičných čakateľov je štátnou službou , ktorá sa vykonáva v štátnozamestnaneckom pomere. 
Odborná príprava justičných čakateľov je upravená zákonom 548/2003 Z.z. . V rámci pôsobnosti Justičnej akadémie , ako nezávislej vzdelávacej inštitúcie je zabezpečená kvalifikovaná odborná príprava  justičného čakateľa počas prípravnej štátnej služby, ktorá je potrebná na výkon funkcie sudcu,ďalšie vzdelávanie justičného čakateľa zamerané na zdokonaľovanie a dopĺňanie požadovaných vedomostí potrebných na výkon funkcie sudcu, ako i  podmienky  výkonu odbornej justičnej skúšky.
  
  Zákon č. 549/2003 Z.z. o súdnych úradníkoch  ustanovil  ako jednu z funkcií súdnych úradníkov i funkciu vyššieho súdneho úradníka ako štátneho zamestnanca.  Podmienky  pre výkon funkcie vyššieho súdneho úradníka  a osobitné kvalifikačné požiadavky, ktoré sú zakotvené v cit. zákone sú predpokladom  na to, že vyšší súdni úradníci postupne plne nahradia  funkciu justičných čakateľov.
V prípade splnenia podmienok ustanovených v § 22 cit. zákona môže vyšší súdny úradník požiadať ministra spravodlivosti o vykonanie odbornej justičnej skúšky čím splní jeden  z predpokladov  na vymenovanie do funkcie sudcu podľa § 5 ods.1 zákona č. 385/2000 Z.z.  o sudcoch a prísediacich a o zmene  a doplnení niektorých zákonov.
Z uvedených dôvodov  sa navrhuje zrušenie úlohy na predloženie osobitnej právnej úpravy justičných čakateľov